<< شغل كاميرة الفيديو و جلس على الكرسي و حطها قدامه و ظغط زر التسجيل    الساعه تشير على 7:45 مساءا ما ادري صار بكرا رمضان او ما صار رمضان .. عموما [كل عام و انتم بخير]  ما طلعت برا بالعالم الخارجي اشوف وش صار .. بس قلت انتظر لين صلاة العشاء ان كانهم صلوا [تراويح] معناته بكرا رمضان  ما صلوا تراويح معناته ما صار رمضان .. هذا انا ما اتابع التلفزيون ولا احب اتعمق بالنت كثير .. و لا حتى ارفع السماعه على احد و اسئله بشرني بكرا رمضان او لا !!  أحب كل شي اعرفه بنفسي .. حتى اني فكرت اروح للثمامه عشان اشوف  الهلال طلع ولا ما طلع ..  احيانا الارصاد الجوية ما تصدق ..و يجونك اخر رمضان و يقولون لك ترانا غلطنا و شفنا نجمه تلمع و حسبناها [الهلال]  طبعا الهلال دايما يلمع << يقصد فريق الهلال  على طاري الهلال مره واحد سئلني[ وش تشجع]؟  يا شين هالسؤال احس انه سخيف و سؤال بزارين .. يعني انت وش دخلك لو شجعت النصر او الهلال .. الاهلي او الاتحاد  ناس فاضيه ..  على طاري الناس الفاضيه و الاسئله السخيفه .. مره كنت ادردش مع واحد بالنت و سئلني معك بلاك بيري !!  قلت انا استئذن الحين عندي  اتصال خارجي من سويسرا [من جد سؤال سخيف وش دخلك وش معي جهاز و حتى لو معي بلاك بيري منب معطيك رقم البن]  من زينك اعطيك اياه ..  و كمان على طاري البلاك بيري .. تخيلوا معي يا البلاك بيريين و البلاك بيريات [تخيلوا] وقفوا الخدمه لوووول بضحك كثير عليكم  هو صحيح انا معي بلاك بيري بس يعلم الله اني ما شغلتها الا شهر واحد و بعدها ما فعلت الخدمه ..  شي سخيف الصراحه و صار منطلق للشائعات بشكل كبير ..  يعني و انا الحين قاعد اكتب [سواليفي] اتصلت على الماما ربي يخليها لي و يطولي بعمرها قالت شفت ما شاء  الله بكرا رمضان ..  قلت والله !! شلون دريتي اعلنوا بالتلفزيون ؟ قالت لا بس يقولونه بالبلاك بيري .. قلت الله يحفظتس و انتي تصدقين هالخرابيط  يعني صدق صار مصدر شائعات بشكل كبير .. [ عشان كذا احذروا ثم حاذروا انكم تصدقون ما ينقال عن طريق هالبلوى بيري]  << لاحظ انه أبعد عن الكاميرة و راح يعدلها عشان تصير اوصاد خشته .. أوصاد=أمام < لغير الناطقين باللهجه المصريه  على طاري اللهجه المصريه كنت قبل ساعه وانا بالدوام بإجتماع مع مديرنا المصري .. و عاد مصري و صار مدير عام والله من الفلسفه  الزايده  قاعد يقول لزميلي انا بحس ان انته شغلك معانا كأنه طبء < (طبء=طبق=صحن=طاسه)  المهم زميلي تنح ما يدري وش يقول و المصري تنح معه وتوهق بالكلمه و صار يشرح له معنى [طبء] انا فاهم وش يقصد و كاتم الضحكه بقلبي و اخاف انفجر بالاجتماع من الضحك  و عدت على خير و فهم زميلي معناة طبء .. احيانا ما ودك مصري يتكلم معك لانك بتضحك بوجهه كثير .. و حرام يتفشل  حتى اني صرت اطقطق كلمات مصريه < الله و اكبر يالانقليزي الحين ..  ع الطاري .. انا تعاملي اكثره مع مدير عندنا هندي .. تصدقون اني اكثر من  مره اطلع معه و اتغدا غداء هندي .. والله صرت احبهم .. يا حليلهم هالهنود عليهم أكل حلوو بس سبايسي بزياده  حتى اليوم بما انه تقريبا راح يكون اخر يوم من شعبان المدير عندنا المصري مسوي ذووق و عازمنا على حسابه (غداء) و جايب شي سبايسي اشوف الزملاء يترقصون من الحراره و انا قاعد اكل بشكل طبيعي  سألني المصري ما شاء الله انتا بتاكل سبايسي وما بتحسش .. قلت اول شي اذكر ربك .. ثانيا انا متعود على الاكل الهندي ..  فا هذي فايدة اختلاف الجنسيات عندنا بالرياض و المملكه  وشي حلو انك تكون بالدوام لحالك و  الشركة ما تسمع منها غير صوت التكييف و تقعد تكتب سواليف [الله اعلم من بيقراها و الله اعلم من بيضحك عليها و الله اعلم بيجي منها فايده او لا]    قرائه ممتعه يا عزيزي / و عزيزتي